20061005
Regolament tal-Kunsill (KE) Nru 1563/2006
tal- 5 ta’ Ottubru 2006
dwar il-konklużjoni tal-Ftehim ta' Sħubija fis-settur tas-sajd bejn il-Komunità Ewropea u l-Unjoni tal-Komoros
IL-KUNSILL TA' L-UNJONI EWROPEA,
Wara li kkunsidra t-Trattat li jistabbilixxi l-Komunità Ewropea u, b'mod partikolari, l-Artikolu 37, flimkien ma' l-Artikolu 300(2) u l-ewwel paragrafu ta' l-Artikolu 300(3) tiegħu,
Wara li kkunsidra l-proposta tal-Kummissjoni,
Wara li kkunsidra l-opinjoni tal-Parlamant Ewropew [1],
Billi:
(1) Il-Kunsill, f'isem il-Komunità Ekonomika Ewropea, permezz tar-Regolament (KEE) Nru 1494/88 [2], approva Ftehim mar-Repubblika Federali Iżlamika tal-Komoros dwar is-sajd lil hinn mix-xtut tal-gżejjer Komoros. Iż-żewġ Partijiet taw bidu għal negozjati bil-ħsieb li jibdlu dan il-Ftehim, skond id-dispożizzjonijiet tiegħu, bi Ftehim ġdid ta' Sħubija fis-settur tas-Sajd.
(2) Bħala segwitu għal dawn in-negozjati, ġie inizjalat Ftehim ġdid fl- 24 ta' Novembru 2004.
(3) Dan il-Ftehim jipprevedi t-tisħiħ tal-koperazzjoni ekonomika, finanzjarja, teknika u xjentifika fil-qasam tas-sajd sabiex jiġu żgurati l-konservazzjoni u l-isfruttament sostenibbli tar-riżorsi kif ukoll arranġamenti ta' sħubija bejn impriżi li jkollhom l-għan li jiżviluppaw, fl-interess komuni, attivitajiet ekonomiċi li għandhom x'jaqsmu mal-qasam tas-sajd u attivitajiet relatati.
(4) Il-Ftehim imsemmi għandu jiġi approvat.
(5) Bħala segwitu għad-dħul fis-seħħ tal-Ftehim il-ġdid, ir-Regolament (KEE) Nru 1494/88 isir obsolet u għandu jiġi mħassar għal raġunijiet ta' ċarezza,
ADOTTA DAN IR-REGOLAMENT:
Artikolu 1
Il-Ftehim ta' Sħubija fis-settur tas-sajd bejn il-Komunità Ewropea u l-Unjoni tal-Komoros huwa b'dan approvat f'isem il-Komunità.
It-test tal-Ftehim huwa mehmuż ma' dan ir-Regolament.
Artikolu 2
Il-President tal-Kunsill huwa awtorizzat li jinnomina l-persuna jew persuni li jkollhom is-setgħa li jiffirmaw il-Ftehim sabiex jorbtu lill-Komunità.
Artikolu 3
Ir-Regolament (KEE) Nru 1494/88 huwa b'dan imħassar.
Artikolu 4
Dan ir-Regolament jidħol fis-seħħ fit-tielet jum wara dak tal-pubblikazzjoni tiegħu fil-Ġurnal Uffiċjali ta' l-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fil-Lussemburgu, 5 ta’ Ottubru 2006.